ངས་མཆིམས་ནམ་མཁའ་གྲགས་ཀྱི་སློབ་མ་སྐྱོ་སྟོན་སྨོན་ལམ་ཚུལ་ཁྲིམས་ཀྱིས་བརྩམས་པའི་མཆིམས་ནམ་མཁའ་གྲགས་ཀྱི་རྣམ་ཐར་བཞུགས།ཞེས་པ་དེ་བཀླགས་པ་ཡིན།རྣམ་ཐར་དུ་གསལ་བ་ལྟར་ན།མཆིམས་ནམ་མཁའ་གྲགས་ནི་ས་པཎ་དང་འཕགས་པ་གཉིས་ཀའི་སློབ་མ་ཡིན་པ་དང་།ལོ་ངོ་སོ་དྲུག་རིང་སྣར་ཐང་གི་གདན་ས་བསྐྱངས་པར་བཤད།དེ་ཡང་རྣམ་ཐར་ལས་གདན་ས་རིན་ཆེན་ཉིད་ཀྱི་ཕྱག་ཏུ་བཞེས།།དྲུག་དང་བཅུ་ཕྲག་གསུམ་གྱི་བར་དུ་བསྐྱངས།།ཤོག་གྲངས་༣༦ན་༢ཞེས་གསུངས།བོད་ཀྱི་ཡིག་ཆ་རྣམས་སུ་མཆིམས་ནམ་མཁའ་གྲགས་ལ་མཆིམས་ཐམས་ཅད་མཁྱེན་པ་ཞེས་ཀྱང་མཚན་གྱི་རྣམ་གྲངས་སུ་འབྱུང་ངོ་།།དེ་ལྟར་ན་མཆིམས་ནམ་མཁའ་གྲགས་པ་འདི་ཉིད་སྣར་ཐང་གི་མཁན་རབས་བདུན་པ་ཡིན་པ་དང་།ཁོང་གི་སློབ་མ་རྣམ་ཐར་རྩོམ་པ་པོ་སྐྱོ་སྟོན་སྨོན་ལམ་ཚུལ་ཁྲིམས་ནི་མཁན་རབས་དགུ་པ་ཡིན་ཞེས་ཡིག་ཆ་རྣམས་སུ་འཁོད་འདུག་གོ།མཆིམས་ནམ་མཁའ་གྲགས་པའི་རྣམ་ཐར་དུ།འདིའི་གསུང་ན་ཡང་མཛོད་ཀྱི་སྐོར་ལ་ཆོས་མངོན་མཛོད་གཞུང་གསལ་བྱེད་ཚངས་པ་ཞེས་པ་ཞིག་ཡོད་པ་གསལ་འདུག